Juan Luis Guerra

Juan Luis Guerra Seijas (☆ 7 di yüni 1957, na Santo Domingo) ta un kantante-kompositor  dominikano i produktor di músika. E ta un di e artistanan mas popular i influyente den e esena di músika di idioma spaño. Guerra a kontribuí di manera desisivo na e popularisashon mundial di e géneronan musikal di su isla natal, merengue i bachata.

Durante su karera, Guerra a bira un di e artistanan latinoamerikano mas rekonosí internashonalmente di e último dekadanan. Su estilo distintivo ta un meskla di merengue tradishonal ku influensianan di jazz, pop i músika afrolatino. El ta wòrdu atribuí tambe pa a yuda popularisá bachata na nivel mundial, ounke su interpretashon di e género ta karakterisá pa un ritmo mas serka di bolero, ku melodianan refiná i harmonianan influensiá pa bossanova den varios di su kantikanan. 

Guerra a gana numeroso premio inkluyendo 31 Grammy Awards Latino, tres Grammy Awards, i un Billboard Music Awards Latino. El a bende 15 mion disko rònt mundu, hasiendo di dje un di e artistanan di músika latino mas bendí.

 Biografia 
Guerra a nase dia 7 di yüni 1957 na Santo Domingo i desde edad hoben a mustra un fuerte interes den músika. El a lanta den un famia di klase medio i a heredá di su tata — un hungadó di beisbòl — tanto su estatura altu komo su presensia karismátiko.

Determiná pa traha profesionalmente den músika, el a bai studia na Berklee College of Music na Boston, Massachusetts. Durante su tempu na Merka, Guerra a wòrdu introdusí na géneronan manera jazz, swing i bebop. Sinembargo, tabata merengue, un género ku tin su reis profundo den kultura dominikano, ku el a desaroyá komo su forma prinsipal di expresion musikal.

Despues di su estudio, el a funda su banda Juan Luis Guerra y 4.40 (kuater-kuarenta, referiendo na e frekuensia standart di e nota "La", 440 Hz) i a lansa su promé álbum, Soplando, na 1984. E éksito di e banda tabata moderá te na e lansamentu na 1988 di “Ojalá que llueva café”, nan promé hit grandi. 

E estilo musikal di 4.40 ta basá riba areglonan moderno ku ta meskla merengue ku elementonan di rock i pop. Na 1990, Guerra a konsolidá su fama internashonal ku e album Bachata Rosa, ku ta kontene diferente kantika di amor, entre na e hit "Burbujas de amor".

Na 2004 el a kambia su karera. El  a kuminsá komponé kantikanan di gospel i a lansa su promé álbum den seis aña, titulá Para ti , su úniko álbum kompletamente kristian. Ku e álbum aki, e artista a gana dos Billboard Awards di 2005, den e kategorianan Gospel-Pop i Tropical Merengue, pa e éksito “Las Avispas”, logrando e promé biaha ku un kansion a gana den tur dos kategoria. Dia 25 di ougùstùs 2014, e promé single, “Tus Besos,” di su album nobo, Todo Tiene Su Hora, a keda lansa.

Guerra a lansa na 2024 Captain Avispa, su promé pelíkula produsí pa e mes huntu ku Amarilys Germán i dirigí pa Jean Gabriel Guerra i Jonathan Melendez.

El a presenta konsiertonan den henter Nort, Sentro i Sur Amérika, komo tambe den Karibe i partinan di Oropa. Na Kòrsou e tabata entre otro na 2011, 2014, 2016 i 2024 den line-up di Curaçao North Sea Jazz Festival. Na desèmber 2025 el a presentá na Aruba,Dick Drayer, Juan Luis Guerra en 440 naar Aruba op 13 december, aruba.nu (30 di òktober 2025) durante kual konsierto a duna homenahe postumo na Hildward Croes (1962-2014) i Robert Jeand'or (1954-2025), kendenan ta músiko arubano ku sea a toka òf forma parti di Juan Luis Guerra & 440.Hildward Croes (dfm) y Robert JeanD’or (dfm) a keda reconoci durante concierto Juan Luis Guerra, NoticiaCla (14 di december 2025)

 Bida personal 
Na 2000, el a bira un kristian evangéliko i direktor di adorashon na e iglesia “Más Que Vencedores” na Santo Domingo. Andrea M. Rosa Del Pino, La nueva vida de Juan Luis Guerra: de la bachata a Dios y, ahora, a la cocina, elmundo.es, Spaña, (4 di november 2016)

 Diskografia 

 Soplando (1984)
 Mudanza y Acarreo (1985)
 Mientras Más Lo Pienso...Tú (1987)
 Ojalá Que Llueva Café (1989)
 Bachata Rosa (1990)
 Areíto (1992)
 Fogaraté (1994)
 Ni es lo mismo ni es igual (1998)
 Colección Romántica Vol.1 & 2 (2001)
 Para Ti (2004)
 La Llave de Mi Corazón (2007)
 A Son de Guerra (2010)
 Colección Cristiana (2012)
 Todo Tiene Su Hora (2014)
 Literal (2019)
 Privé (2020)
 Radio Güira (2023)

Kategoria:Hende
Kategoria:Kantante
Kategoria:Republika Dominikano